title: KOMMISSIONENS GENNEMFØRELSESFORORDNING (EU) …/… om tekniske kriterier for elektroniske mærker til skibsudstyr

text:
               KOMMISSIONENS GENNEMFØRELSESFORORDNING (EU) …/…

               af 19.4.2018

               om tekniske kriterier for elektroniske mærker til skibsudstyr

               (EØS-relevant tekst)

               EUROPA-KOMMISSIONEN HAR —

               under henvisning til traktaten om Den Europæiske Unions funktionsmåde,

               under henvisning til direktiv 2014/90/EU af 23. juli 2014 om skibsudstyr og om ophævelse af Rådets direktiv 96/98/EF
                  1
               , særlig artikel 11, stk. 4, og

               ud fra følgende betragtninger:

               (1)Ved direktiv 2014/90/EU tillægges Kommissionen gennemførelsesbeføjelser til at fastsætte passende tekniske kriterier angående design af elektroniske mærker og deres ydeevne, anbringelse og brug.

               (2)Der er gennemført en cost-benefit-analyse
                  2
               , som udmundede i en positiv vurdering af anvendelsen af elektroniske mærker som supplement til ratmærket.

               (3)Elektronisk mærkning af skibsudstyr kræver ikke store investeringer og indebærer fordele for fabrikanter, skibsredere og operatører samt for markedsovervågningsmyndighederne.

               (4)Specifikationerne i denne forordning er baseret på en sammenligning, der er foretaget som led i cost-benefit-analysen, af de eksisterende teknologier samt på forslagene i samme analyse om en passende struktur for de koder, der anvendes til identifikation af skibsudstyr.

               (5)Sammenligningen af eksisterende datamedier og dataudvekslingsarkitekturer som led i cost-benefit-analysen førte til en anbefaling om at anvende datamatrixkoder og radiofrekvensidentifikation (RFID) som de mest hensigtsmæssige teknologier.

               (6)Det fremgik også af cost-benefit-analysen, at den begrænsede datalagringskapacitet på det elektroniske mærke nødvendiggør, at oplysningerne på mærket omfatter et link til databaser, hvor der kan findes mere detaljerede oplysninger. De datamatrixkoder og den radiofrekvensidentifikation ("RFID"), der fastlægges ved denne forordning, indeholder de oplysninger, der er nødvendige for at etablere et sådant link.

               (7)Følgelig bør der anvendes en entydig identifikation af skibsudstyr baseret på en standardiseret kodestruktur, der er uafhængig af typen af elektronisk mærke. Denne identifikation bør være fleksibel nok til at kunne give brugerne direkte adgang til de mest relevante databaser over skibsudstyr.

               (8)Formatet for indkodning af de krævede oplysninger på datamediet bør være baseret på ISO-standarder. Det bør desuden give fabrikanterne mulighed for at indkode yderligere oplysninger, navnlig da de bør kunne indlejre yderligere sikkerhedselementer i datamediet for at gøre det lettere at identificere forfalskede varer.

               (9)For at lette visuel inspektion bør skibsudstyr med elektroniske mærker, der erstatter ratmærket, være påført et passende symbol.

               (10)Foranstaltningerne i denne forordning er i overensstemmelse med udtalelse fra Udvalget for Sikkerhed til Søs og Forebyggelse af Forurening fra Skibe (USS) —

               VEDTAGET DENNE FORORDNING:

               Artikel 1

               I denne forordning forstås ved:

               1) "elektronisk mærke": et mærke med radiofrekvensidentifikation (RFID) eller med en datamatrixkode

               2) "applikationsidentifikator": et numerisk præfiks, der angiver betydningen og formatet af de indkodede dataelementer.

               Artikel 2

               Fabrikanter af skibsudstyr kan anvende følgende elektroniske mærker som nærmere beskrevet i bilaget:

               a) RFID-mærker, der er permanent fastgjort til skibsudstyret

               b) optisk læsbare mærker med datamatrixkoder, som er permanent fastgjort til skibsudstyret eller

               c) optisk læsbare mærker med datamatrixkoder, som er påført skibsudstyret permanent.

               Artikel 3

               Anvendes der elektroniske RFID-mærker, som erstatter ratmærket, skal det symbol, der er gengivet i punkt 3.1 eller 3.2 i bilaget, anbringes enten på selve mærkerne eller ved siden af dem på en synlig, letlæselig og uudslettelig måde.

               Anvendes der optisk læsbare mærker med datamatrixkoder, som erstatter ratmærket, skal det symbol, der er gengivet i punkt 3.3 i bilaget, anbringes enten på selve mærkerne eller ved siden af dem på en synlig, letlæselig og uudslettelig måde.

               Artikel 4

               Denne forordning træder i kraft på tyvendedagen efter offentliggørelsen i Den Europæiske Unions Tidende.

               Denne forordning er bindende i alle enkeltheder og gælder umiddelbart i hver medlemsstat.

               Udfærdiget i Bruxelles, den 19.4.2018.

                     På Kommissionens vegne

                     Formand
                     Jean-Claude JUNCKER

                     (1)

                        EUT L 257 af 28.8.2014, s. 146.

                     (2)

                        "The possible introduction of an electronic tag as a supplement or a replacement of the wheel mark in marine equipment", udbud nr. MOVE/D2/2015-372 V1.0, iværksat af Europa-Kommissionens Generaldirektorat for Mobilitet og Transport.

    ---documentbreak---

               BILAG

               1.Identifikation af skibsudstyr

               1.1.Elektroniske mærker til skibsudstyr skal omfatte en elektronisk læsbar identifikation i form af radiofrekvensidentifikation ("RFID") eller optisk læsbar datamatrixkode, der indeholder følgende oplysninger:

               a) en passende applikationsidentifikator i overensstemmelse med ISO/IEC 15434:2006 og ISO/IEC 15418:2016, idet der anvendes enten en ASC MH10-dataidentifikator eller en GS1-applikationssidentifikator

               b) den type eller de typer overensstemmelsesvurderingsmodul(er), jf. bilag II til direktiv 2014/90/EU, der er anvendt til overensstemmelsesvurdering [ét bogstav]

               c) det bemyndigede organs identifikationsnummer, som tildelt af Kommissionen i overensstemmelse med punkt 3.1 i bilag IV til direktiv 2014/90/EU [4 cifre]

               d) nummeret/numrene på attesten/attesterne for enhedsverifikation (modul G) eller EF-typeafprøvning og typeoverensstemmelse (modul B og D, E eller F) [højst 20 alfanumeriske tegn].

               1.2.Ud over de oplysninger, der gives i henhold til punkt 1.1, kan elektroniske mærker også indeholde oplysninger om nummeret på produktionsstedet, en produktkode, parti- eller batchnummeret og/eller supplerende oplysninger, som fabrikanten har opstillet i overensstemmelse med ISO/IEC 15434:2006 [under anvendelse af enten ASC MH10-dataidentifikatorer eller GS1-applikationssidentifikatorer].

               1.3.Eksempler:

               Modul B+D [se punkt 1.2] + ([relevant identifikator]) B 0575 40123+D 0038 040124

               Modul B+E: [se punkt 1.2] + ([relevant identifikator]) B 0575 40123+E 0038 040125

               Modul B+F: [se punkt 1.2] + ([relevant identifikator]) B 0575 40123+F 0038 040126

               Modul G: [se punkt 1.2] + ([relevant identifikator]) G 0575 040126.

               2.Elektroniske mærker

               2.1.RFID-mærker

               RFID-transpondere skal anvende frekvensområdet 860 MHz – 960 MHz i overensstemmelse med ISO/IEC 18000-6:2004 Type C.

               Det elektroniske mærke skal fastgøres til det pågældende skibsudstyr på en holdbar måde, så det forbliver læsbart i hele skibsudstyrets forventede levetid.

               2.2.Datamatrixkoder

               Datamatrixkoder skal være i overensstemmelse med ISO/IEC 16022:2006.

               Det elektroniske mærke skal påføres eller fastgøres til det pågældende skibsudstyr på en holdbar måde, så det forbliver læsbart i hele skibsudstyrets forventede levetid.

               3.Symboler

               3.1.

               3.2.

               3.3.


title: KOMMISSIONENS GENNEMFØRELSESFORORDNING (EU) …/… om de gebyrer og afgifter, der skal betales til Den Europæiske Unions Jernbaneagentur, og de tilhørende betalingsbetingelser

text:
               KOMMISSIONENS GENNEMFØRELSESFORORDNING (EU) …/…

               af 2.5.2018

               om de gebyrer og afgifter, der skal betales til Den Europæiske Unions Jernbaneagentur, og de tilhørende betalingsbetingelser

               (EØS-relevant tekst)

               EUROPA-KOMMISSIONEN HAR —

               under henvisning til traktaten om Den Europæiske Unions funktionsmåde,

               under henvisning til Europa-Parlamentets og Rådets forordning (EU) 2016/796 af 11. maj 2016 om Den Europæiske Unions Jernbaneagentur og om ophævelse af forordning (EF) nr. 881/2004
                  1
               , særlig artikel 80, og

               ud fra følgende betragtninger:

               (1)Den Europæiske Unions Jernbaneagentur ("agenturet") oppebærer indtægter, der udgøres af et bidrag fra Unionen samt gebyrer og afgifter, der betales af ansøgere for behandling af ansøgninger om certifikater, tilladelser og afgørelser om godkendelse, behandling af klager og andre tjenesteydelser, der leveres af agenturet i henhold til artikel 64 i forordning (EU) 2016/796.

               (2)De gebyrer og afgifter, der skal betales til agenturet, bør fastsættes på en gennemskuelig, rimelig og ensartet måde, navnlig med henblik på forenkling. De bør ikke påføre virksomhederne en unødig finansiel byrde og bør ikke skade den europæiske jernbanesektors konkurrenceevne.

               (3)Ved beregningen af gebyrer og afgifter bør der tages hensyn til omkostningerne til personale og eksterne eksperter, der deltager i behandlingen af ansøgninger, hvor dette er relevant. Der bør ligeledes tages hensyn til omkostningerne til støttetjenester og -aktiviteter i forbindelse med behandlingen af ansøgninger samt eventuelle andre driftsomkostninger vedrørende leveringen af disse tjenester. Disse omkostninger bør være forbundet med og stå i et rimeligt forhold til de relevante aktiviteter, og de bør være ikke-diskriminerende.

               (4)De afgifter og gebyrer, som agenturet opkræver, bør dække de fulde omkostninger i forbindelse med de tjenesteydelser, som agenturet leverer.

               (5)Den tid, agenturet bruger på at levere disse tjenesteydelser, bør faktureres efter en timesats, indtil systemet er modent til en ordning med faste satser. Agenturets gebyrer og afgifter bør i overensstemmelse med forordning (EU) 2016/796 fastsættes således, at de hverken genererer et underskud eller et betydeligt overskud.

               (6)Beløbene bør ikke afhænge af, hvor ansøgeren er etableret, eller hvilket sprog ansøgningen er udfærdiget på. Derfor bør omkostningerne til rejser og oversættelse i forbindelse med de dele af ansøgningerne, der behandles af agenturet, lægges sammen og fordeles blandt alle ansøgninger.

               (7)Gebyrerne og afgifterne bør fastsættes således, at de særlige behov hos små og mellemstore virksomheder tilgodeses. Virksomhederne bør have mulighed for at opdele betalingen i flere afdrag, hvis det er nødvendigt.

               (8)Ansøgerne er sikret ret til at klage inden for rammerne af forordning (EU) 2016/796 og bør kunne søge oprejsning og udøve denne ret over for agenturets afgørelser. Betaling af gebyrer og afgifter til dækning af en klage over agenturets afgørelser bør derfor ikke være en forudsætning for, at en klage kan antages til realitetsbehandling. Der bør kun opkræves gebyrer og afgifter for behandling af klager i tilfælde, hvor klagen afvises.

               (9)I overensstemmelse med god projektledelse bør ansøgeren have mulighed for at anmode om et overslag. Ansøgerne bør, så vidt det overhovedet er muligt, informeres om størrelsen af det beløb, der forventes opkrævet, og om hvordan betalingen bør foretages. Der bør fastsættes frister for betaling af gebyrer og afgifter.

               (10)Oplysningerne om de gebyrer og afgifter, der fastsættes i denne forordning, bør være offentligt tilgængelige. Eventuelle fremtidige revisioner af de gebyrer, som agenturet opkræver, bør baseres på en gennemskuelig evaluering af agenturets omkostninger og de relevante omkostninger ved de opgaver, der udføres af de nationale sikkerhedsmyndigheder.

               (11)Foranstaltningerne i denne forordning er i overensstemmelse med udtalelse fra det udvalg, der henvises til i artikel 81 i forordning (EU) 2016/796 —

               VEDTAGET DENNE FORORDNING:

               Artikel 1

               Genstand og anvendelsesområde

               1.I denne forordning fastsættes de gebyrer og afgifter, der skal betales til Den Europæiske Unions Jernbaneagentur ("agenturet") for behandling af ansøgninger i henhold til artikel 14, 20, 21 og 22, i forordning (EU) 2016/796 samt for levering af andre tjenesteydelser i overensstemmelse med agenturets mål. Endvidere fastsættes metoden til beregning af disse gebyrer og afgifter samt betalingsbetingelserne.

               2.I forordningen fastlægges også procedurer, der skal sikre åbenhed, ikkediskrimination og andre grundprincipper i EU-retten i forbindelse med de nationale sikkerhedsmyndigheders omkostninger til behandling af den nationale del af de ansøgninger, som agenturet er ansvarligt for i henhold til artikel 14, 20 og 21 i forordning (EU) 2016/796.

               3.Denne forordning finder ikke anvendelse på de gebyrer og afgifter, der opkræves i forbindelse med følgende opgaver udført af de nationale sikkerhedsmyndigheder:

               (a)behandling af ansøgninger om EU-sikkerhedscertifikater i henhold til artikel 10, stk. 8, i direktiv (EU) 2016/798
                  2
                samt den dermed forbundne forhåndskoordinering som omhandlet i forordning [den gennemførelsesretsakt, der er omhandlet i artikel 10, stk. 10, i direktiv (EU) 2016/798]
                  3

               (b)behandling af ansøgninger om tilladelse til at bringe køretøjer i omsætning og om typegodkendelse af køretøjer i henhold til artikel 21, stk. 8, og artikel 24, stk. 1, i direktiv (EU) 2016/797
                  4
                samt den dermed forbundne forhåndskoordinering som omhandlet i Kommissionens gennemførelsesforordning (EU) 2018/545
                  5

               (c)udtalelser om anmodninger om godkendelse af fast ERTMS-udstyr i henhold til artikel 19, stk. 3, sidste afsnit, i direktiv (EU) 2016/797

               (d)udstedelse af midlertidige tilladelser til at foretage prøver på nettet i henhold til artikel 21, stk. 3 og 5, i direktiv (EU) 2016/797.

               Artikel 2

               Typer af gebyrer og afgifter

               1.Agenturet opkræver gebyrer for behandling af ansøgninger, herunder for udarbejdelse af overslag og når en ansøgning trækkes tilbage af ansøgeren, eller når agenturet ændrer en afgørelse. Agenturet kan også opkræve gebyrer, når det tilbagekalder en tidligere afgørelse med den begrundelse, at indehaveren af en tilladelse eller et certifikat ikke overholder de tilknyttede betingelser.

               2.De ansøgninger, der er nævnt i stk. 1, vedrører:

               (a)tilladelser til at bringe køretøjer i omsætning og til at bringe køretøjstyper i omsætning i henhold til artikel 20 og 21 i forordning (EU) 2016/796

               (b)EU-sikkerhedscertifikater i henhold til artikel 14 i forordning (EU) 2016/796

               (c)afgørelser om godkendelse af, at en ERTMS-udstyrsløsning er i overensstemmelse med den relevante TSI og dermed interoperabel, jf. artikel 22 i forordning (EU) 2016/796

               (d)klager, som omhandlet i artikel 58 i forordning (EU) 2016/796, i henhold til artikel 7 i nærværende forordning.

               3.Agenturet opkræver afgifter for tjenesteydelser, der ikke er omfattet af stk. 1, og som leveres efter anmodning fra en ansøger eller en anden person. Det opkræver navnlig afgifter for ydelser i forbindelse med forhåndskoordinering som omhandlet i forordning (EU) 2018/545 og forordning [den gennemførelsesretsakt, der er omhandlet i artikel 10, stk. 10, i direktiv (EU) 2016/798]
                  6
               .

               4.Agenturet offentliggør en liste over tjenesteydelser på sit websted.

               Artikel 3

               Beregning af gebyrer og afgifter

               1.Gebyrernes og afgifternes størrelse fastsættes som summen af følgende:

               (a)det antal timer, som agenturets personale og eksterne eksperter har brugt på at behandle en ansøgning, ganget med agenturets timesats og

               (b)de nationale sikkerhedsmyndigheders relevante omkostninger i forbindelse med behandlingen af den nationale del af ansøgningen.

               2.I forbindelse med stk. 1, litra a), anvender agenturet en timesats på 130 EUR.

               Artikel 4

               Overslag over gebyrer og afgifter

               1.Efter anmodning fra en ansøger udarbejder agenturet et ikkebindende overslag over størrelsen af de gebyrer og afgifter, der er forbundet med en ansøgning eller en anmodning om tjenesteydelser, og meddeler, hvornår fakturaen vil blive udstedt.

               De nationale sikkerhedsmyndigheder, der deltager i behandlingen af en ansøgning, forelægger agenturet et ikkebindende overslag over deres omkostninger som omhandlet i artikel 3, stk. 1, litra b); disse omkostninger skal indgå i det overslag, som udarbejdes af agenturet.

               2.Under behandlingen af en ansøgning overvåger agenturet og de nationale sikkerhedsmyndigheder deres omkostninger. Efter anmodning fra ansøgeren underretter agenturet denne, når der er risiko for, at omkostningerne overskrider overslaget med mere end 15 %.

               3.Hvis behandlingen af en ansøgning eller leveringen af en tjenesteydelse varer længere end et år, kan ansøgeren anmode om et nyt overslag.

               4.Når der anmodes om udarbejdelse af overslag og en eventuel revision heraf, kan de frister, der er fastsat ved artikel 19, stk. 4, og artikel 21, stk. 6, i direktiv (EU) 2016/797 samt i artikel 10, stk. 6, i direktiv (EU) 2016/798, suspenderes i op til ti arbejdsdage.

               Artikel 5

               Betalingsbetingelser

               1.Agenturet udsteder en faktura over de skyldige gebyrer og afgifter inden for 30 kalenderdage fra datoen for

               (a)agenturets eller klagenævnets afgørelse eller

               (b)afslutningen af tjenesteydelsen eller

               (c)tilbagetrækningen af en ansøgning eller

               (d)enhver anden begivenhed, der medfører ophør af behandlingen af en ansøgning.

               2.Af fakturaen skal fremgå:

               (a)det antal timer, som agenturet har brugt på den leverede ydelse, og

               (b)hvor det er relevant, de omkostninger, der opkræves pr. ansvarlig national sikkerhedsmyndighed. Omkostningerne specificeres med hensyn til opgave og tidsforbrug eller i form af faste satser for behandling af den nationale del af ansøgningen.

               3.Senest når agenturet anmoder om det, forelægger de nationale sikkerhedsmyndigheder agenturet en opgørelse over omkostningerne i forbindelse med deres bidrag; disse omkostninger opføres på den faktura, som agenturet udsteder. Det skal fremgå af opgørelsen, hvordan omkostningerne er beregnet.

               4.Gebyrer og afgifter angives og betales i euro.

               5.Agenturet underretter ansøgerne om afgørelsen og udsteder fakturaen via den one-stop-shop, der er omhandlet i artikel 12 i forordning (EU) 2016/796.

               6.Agenturet kan udstede fakturaer på beløb til mellemliggende betaling hver sjette måned.

               7.Betaling af gebyrer og afgifter sker ved overførsel til den bankkonto, som agenturet har anført til dette formål.

               8.Ansøgerne skal sikre, at agenturet modtager betaling af de skyldige beløb, herunder eventuelle bankgebyrer i forbindelse med betalingen, senest 60 kalenderdage fra datoen for meddelelsen af fakturaen.

               9.Hvis ansøgeren er en lille eller mellemstor virksomhed, tager agenturet anmodninger om en rimelig forlængelse af betalingsfristen og om afdragsbetaling i betragtning.

               Ved små og mellemstore virksomheder forstås i denne forordning virksomheder, som beskæftiger under 250 personer, og som har en årlig omsætning på højst 50 mio. EUR eller en samlet årlig balance på højst 43 mio. EUR

               10.De nationale sikkerhedsmyndigheder modtager godtgørelse for deres omkostninger i forbindelse med behandling af den nationale del af ansøgningerne inden for de frister, der er omhandlet i stk. 8 og 9.

               Artikel 6

               Manglende betaling

               1.Hvis agenturet ikke har modtaget betaling inden for fristerne, jf. artikel 5, stk. 8 og 9, kan det opkræve renter for hver kalenderdag, indtil betalingen er modtaget, og det anvender reglerne vedrørende inddrivelse i artikel 80 i Europa-Parlamentets og Rådets forordning (EU, Euratom) nr. 966/2012
                  7
               .

               2.Rentesatsen er den sats, som Den Europæiske Centralbank pr. den første kalenderdag i forfaldsmåneden anvender på sine vigtigste refinansieringstransaktioner, og som offentliggøres i Den Europæiske Unions Tidende, C-udgaven, forhøjet med otte procentpoint.

               3.Hvis agenturet har dokumentation for, at ansøgerens finansielle formåen frembyder en risiko, kan det afvise en ansøgning, medmindre ansøgeren forelægger en bankgaranti eller sikker deponering.

               4.Agenturet kan afvise en ny ansøgning, hvis ansøgeren ikke har opfyldt sine betalingsforpligtelser i forbindelse med tidligere opgaver eller tjenesteydelser vedrørende tilladelser, certifikater eller godkendelser, som agenturet har udført, medmindre ansøgeren betaler det udestående skyldige beløb for disse opgaver eller tjenesteydelser.

               5.Agenturet træffer alle passende retlige foranstaltninger for at sikre fuld betaling af de fakturaer, der er udstedt. De nationale sikkerhedsmyndigheder, der har indgivet en omkostningsopgørelse med henblik på godtgørelse, bistår agenturet i denne proces.

               Artikel 7

               Klager og gebyrer herfor

               1.Agenturet opkræver et gebyr for enhver klage, der afvises eller trækkes tilbage.

               2.Gebyret for en klage fastsættes til 10 000 EUR eller til det gebyrbeløb, der er opkrævet for den påklagede afgørelse, alt efter hvad der er lavest.

               3.Klagenævnets sekretariatsleder underretter klageren om betalingsbetingelserne. Klageren har en frist på 30 kalenderdage fra datoen for meddelelse af fakturaen.

               4.En ansøger kan klage over de fakturerede gebyrer og afgifter til klagenævnet.

               Artikel 8

               Offentliggørelse og revision af satserne

               1.Agenturet offentliggør sin timesats, jf. artikel 3, på sit websted.

               2.Den nationale sikkerhedsmyndighed offentliggør de satser, der er relevante for fastsættelsen af de omkostninger, som den opkræver af agenturet, jf. artikel 3, stk. 1, litra b). Hvis den nationale sikkerhedsmyndighed anvender en fast sats, anfører den, hvilke tilladelser og certifikater den faste sats gælder for.

               3.Agenturets websted skal indeholde et link til disse oplysninger.

               4.Agenturets årsrapport, jf. artikel 51, stk. 1, litra a), i forordning (EU) 2016/796, skal indeholde oplysninger om de elementer, der tjener som grundlag for timesatsen, de økonomiske resultater og prognoserne.

               Artikel 9

               Agenturets procedurer

               1.For at udskille indtægter og udgifter vedrørende aktiviteter, der er omfattet af de gebyrer og afgifter, der er omhandlet i artikel 1, stk. 1, skal agenturet:

               (a)modtage og beholde indtægter fra gebyrer og afgifter på en særskilt bankkonto

               (b)hvert år aflægge beretning om de samlede indtægter og udgifter, der kan henføres til aktiviteter, som er omfattet af gebyrer og afgifter, samt om omkostningsstrukturen og performance.

               2.Hvis de samlede indtægter fra gebyrer og afgifter ved udgangen af et regnskabsår overstiger de samlede omkostninger ved de aktiviteter, der er omfattet af gebyrer og afgifter, holdes det overskydende beløb i en budgetreserve og anvendes det til udligning af overskud og underskud i overensstemmelse med agenturets finansforordning.

               3.Det skal sikres, at indtægterne fra aktiviteter, der er omfattet af gebyrer og afgifter, er bæredygtige.

               Artikel 10

               Evaluering og revision

               1.Gebyr- og afgiftsordningen underkastes en vurdering hvert regnskabsår. Vurderingen foretages på grundlag af agenturets tidligere regnskabsresultater og dets skøn over indtægter og udgifter. Gebyr- og afgiftsordningen vurderes også i forhold til agenturets fælles programmeringsdokument.

               2.På grundlag af vurderingen af agenturets økonomiske resultater og prognoser reviderer Kommissionen om nødvendigt gebyrerne og afgifterne.

               3.I lyset af de oplysninger, som agenturet fremlægger i den årsrapport, der henvises til i artikel 8, tages denne forordning op til revision senest den 16. juni 2022 med henblik på en gradvis indførelse af faste gebyrer.

               Artikel 11

               Overgangsbestemmelser

               I de tilfælde, der er omhandlet i artikel 55, stk. 4, i forordning (EU) 2018/545 og i artikel 15, stk. 4, i [den gennemførelsesretsakt, der er omhandlet i artikel 10, stk. 10, i direktiv (EU) 2016/798], er det arbejde, der er udført inden indgivelsen af en ansøgning til agenturet, ikke omfattet af gebyrer og afgifter i henhold til denne forordning, men er underlagt national lovgivning.

               Artikel 12

               Ikrafttræden

               Denne forordning træder i kraft på tyvendedagen efter offentliggørelsen i Den Europæiske Unions Tidende.

               Det anvendes fra den 16. februar 2019.

               Denne forordning er bindende i alle enkeltheder og gælder umiddelbart i hver medlemsstat.

               Udfærdiget i Bruxelles, den 2.5.2018.

                     På Kommissionens vegne

                     Formand
                     Jean-Claude JUNCKER

                     (1)

                        Europa-Parlamentets og Rådets forordning (EU) 2016/796 af 11. maj 2016 om Den Europæiske Unions Jernbaneagentur og om ophævelse af forordning (EF) nr. 881/2004 (EUT L 138 af 26.5.2016, s. 1).

                     (2)

                        Europa-Parlamentets og Rådets direktiv (EU) 2016/798 af 11. maj 2016 om jernbanesikkerhed (EUT L 138 af 26.5.2016, s. 102).

                     (3)

                        Kommissionens gennemførelsesforordning XXX.

                     (4)

                        Europa-Parlamentets og Rådets direktiv (EU) 2016/797 af 11. maj 2016 om interoperabilitet i jernbanesystemet i Den Europæiske Union (EUT L 138 af 26.5.2016, s. 44).

                     (5)

                        Kommissionens gennemførelsesforordning (EU) 2018/545 af 4. april 2018 om praktiske bestemmelser for jernbanekøretøjsgodkendelses- og jernbanekøretøjstypegodkendelsesprocessen i henhold til Europa-Parlamentets og Rådets direktiv (EU) 2016/797 (EUT L 90 af 6.4.2018, s. 66).

                     (6)

                        Kommissionens gennemførelsesforordning XX.

                     (7)

                        Europa-Parlamentets og Rådets forordning (EU, Euratom) nr. 966/2012 af 25. oktober 2012 om de finansielle regler vedrørende Unionens almindelige budget og om ophævelse af Rådets forordning (EF, Euratom) nr. 1605/2002 (EUT L 298 af 26.10.2012, s. 1-96).


title: KOMMISSIONENS GENNEMFØRELSESFORORDNING (EU) …/… om oprettelse af en midlertidig direkte statistisk aktion til formidling af udvalgte variabler vedrørende folke- og boligtællingen i 2021 geokodet til et 1 × 1 km-kvadratnet

text:
               KOMMISSIONENS GENNEMFØRELSESFORORDNING (EU) …/…

               af 21.11.2018

               om oprettelse af en midlertidig direkte statistisk aktion til formidling af udvalgte variabler vedrørende folke- og boligtællingen i 2021 geokodet til et 1 × 1 km-kvadratnet

               (EØS-relevant tekst)

               EUROPA-KOMMISSIONEN HAR —

               under henvisning til traktaten om Den Europæiske Unions funktionsmåde,

               under henvisning til Europa-Parlamentets og Rådets forordning (EF) nr. 223/2009 om europæiske statistikker
                  1
               , særlig artikel 14, stk. 2, og

               ud fra følgende betragtninger:

               (1)Formidling af tællingsvariabler (harmoniseret på EU-plan) fordelt på et stabilt kvadratnet, primært med cellestørrelsen 1 × 1 km, er af central betydning for den fremtidige udformning af politikker og medlemsstaternes folketællingsstrategier.

               (2)I henhold til artikel 14, stk. 1, litra b) i forordning (EF) nr. 223/2009 kan Kommissionen i særlige og behørigt begrundede tilfælde, for at opfylde uventede behov, vedtage en midlertidig direkte statistisk aktion i overensstemmelse med bestemmelserne i forordningens artikel 14, stk. 2.

               (3)Denne midlertidige direkte statistiske aktion omfatter dataindsamling, der dækker ét referenceår. Alle medlemsstater bør på referencedatoen for folke- og boligtællingen i 2021 kunne tilvejebringe univariable optællingsdata geokodet til et 1 × 1 km-kvadratnet; derudover bør Unionen yde finansielle bidrag til de nationale statistiske kontorer og andre nationale myndigheder for at dække de meromkostninger, der kan opstå. Denne aktion er understøttet af en analyse af omkostningseffektiviteten og et skøn over de af Kommissionen fastsatte samlede produktionsmeromkostninger.

               (4)Denne aktion er begrundet i et fælles behov i Unionen for pålidelige, nøjagtige og sammenlignelige oplysninger om befolkningsfordelingen med tilstrækkelig geografisk opløsning baseret på harmoniserede resultatkrav og særligt bestemt til paneuropæisk regional politikudvikling.

               (5)Der foreligger harmoniserede demografiske oplysninger i en geografisk opløsning for hele Unionen, og formålet er at formidle ét datasæt pr. medlemsstat indeholdende udvalgte variabler om folke- og boligtællingen i 2021 geokodet til et 1 × 1 km-kvadratnet. Det medfører ikke nogen ekstra byrde for respondenterne, da alle nødvendige oplysninger vil blive indhentet fra optællingsdataene for 2021.

               (6)Navnlig skal der, for at få sammenlignelige harmoniserede resultater i hele Unionen, på EU-plan fastlægges et stabilt kvadratnet bestående af 1 × 1 km-celler. Til formidlingen på dette kvadratnet skal der fastsættes et antal specifikke variabler med tilhørende opdeling i værdiklasser samt et detaljeret program for, hvordan dette skal ske. Endelig er det nødvendigt at angive de geografiske og statistiske metadata, der kræves til et sådant datasæt.

               (7)I Europa-Parlamentets og Rådets direktiv 2007/2/EF
                  2
                og Kommissionens hertil knyttede gennemførelsesforordninger fastsættes de metadata
                  3
               , dataformater
                  4
                og nettjenester
                  5
               , der er nødvendige til formidling af geodata. Særlig dækker direktivets bilag III, punkt 1, mulige statistiske kvadratnetsystemer til formidling af geodata, og det anvendes, i henhold til bilag III, punkt 10, for geodatasæt under temaet "befolkningsfordeling — demografi".

               (8)I Europa-Parlamentets og Rådets forordning (EF) nr. 763/2008
                  6
                og Kommissionens hertil knyttede gennemførelsesforordninger fastsættes fælles regler for indberetning af tællingsdata for 2021, særlig referenceåret og de krævede metadata
                  7
               , de tekniske specifikationer for tællingsvariablerne og deres opdelinger
                  8
                samt det tekniske format
                  9
               .

               (9)Medlemsstaterne skal indberette deres validerede data og metadata elektronisk i et egnet teknisk format, som stilles til rådighed af Kommissionen. Initiativet Statistical Data and Metadata Exchange (SDMX) vedrørende statistiske og tekniske standarder for udveksling og deling af data og metadata, som Census Hub er baseret på, blev iværksat af Den Internationale Betalingsbank, Den Europæiske Centralbank, Kommissionen (Eurostat), Den Internationale Valutafond, Organisationen for Økonomisk Samarbejde og Udvikling (OECD), FN og Verdensbanken. SDMX og Census Hub fastsætter statistiske og tekniske standarder samt indberetningsstandarder for udveksling af officielle statistikker. Der bør derfor indføres et teknisk format i overensstemmelse med disse standarder.

               (10)Kommissionen (Eurostat) var vært for et projekt om "harmoniseret beskyttelse af optællingsdata i det europæiske statistiske system (ESS)", som gav god praksis og gennemførelsesretningslinjer for den harmoniserede beskyttelse ved offentliggørelse af data for 1 × 1 km-kvadratnet.

               (11)Foranstaltningerne i denne forordning er i overensstemmelse med udtalelse fra Udvalget for det Europæiske Statistiske System —

               VEDTAGET DENNE FORORDNING:

               Artikel 1

               Genstand

               Der fastsættes hermed en midlertidig direkte statistisk aktion for at udvikle, frembringe og formidle udvalgte variabler i folke- og boligtællingen i 2021 geokodet til et 1 × 1 k-kvadratnet ("1 × 1 km-kvadratnetdata").

               Med henblik herpå fastsættes der et unikt harmoniseret og stabilt georeferencenet for Europa bestående af celler med et areal på 1 × 1 km. Og de specifikke emner og deres fordelinger fastsættes lige som det detaljerede program og metadata for formidlingen af folke- og boligtællingen i 2021 geokodet til et 1 × 1 km-referencenet.

               Artikel 2

               Definitioner

               I denne forordning anvendes definitionerne i artikel 2 i forordning (EF) nr. 763/2008.

               Desuden forstås ved:

               1)"kvadratnet", "kvadratnetcelle" og "kvadratnetpunkt": kvadratnet, kvadratnetcelle og kvadratnetpunkt som defineret i bilag II, punkt 2.1, i forordning (EU) nr. 1089/2010

               2)"samlet befolkning": alle personer i en kvadratnetcelle, hvis sædvanlige bopæl ligger i den pågældende kvadratnetcelle

               3)"dataelement": en enkelt måling indeholdt i den tabel, der er defineret i bilag II til denne forordning

               4)"dataværdi": den information, som et dataelement giver. En dataværdi kan enten være en "numerisk værdi" eller en "særlig værdi"

               5)"numerisk værdi": et helt tal, som er lig med eller højere end "0", og som giver statistisk information om observationen af det pågældende dataelement

               6)"validerede data": data, som er verificeret af medlemsstaterne i henhold til de aftalte valideringsregler

               7)"observeret værdi": en numerisk værdi, der repræsenterer observeret eller imputeret information til den mest velfunderede viden baseret på alle former for tilgængelig optællingsinformation for 2021, særlig før anvendelsen af statistiske kontrolforanstaltninger i forbindelse med videregivelse

               8)"fortrolig værdi": en numerisk værdi, som for at beskytte dataenes statistiske fortrolighed i henhold til medlemsstaternes beskyttelsesforanstaltninger mod videregivelse af fortrolige statistiske oplysninger, ikke må videregives

               9)"særlig værdi": et symbol, der indberettes i et dataelement, i stedet for en numerisk værdi

               10)"flag": en kode, som kan ledsage et bestemt dataelement for at beskrive en bestemt egenskab ved dets dataværdi.

               Artikel 3

               Tekniske specifikationer for 1 × 1 km-referencenettet

               1.I overensstemmelse med punkt 1.5 i bilag IV til forordning (EU) nr. 1089/2010 er det statistiske 1 × 1 km-referencenettet til paneuropæisk brug det fladetro kvadratnet "Grid_ETRS89-LAEA1000". Den geografiske udstrækning af referencenettet i det koordinatsystem, der er anført i dette kvadratnet i punkt 2.2.1 i bilag II i samme forordning, afgrænses med henblik på nærværende forordning til værdier mellem 900 000 og 7 400 000 meter målt i østlig længde og værdier mellem 900 000 og 5 500 000 meter målt i nordlig bredde.

               2.I overensstemmelse med punkt 1.4.1.1 i bilag IV i samme forordning navngives hver enkelt kvadratnetcelle for 1 × 1 km-referencenettet af en unik kvadratnetcellekode, som er sammensat af tegnene "CRS3035RES1000mN". Dette efterfølges af værdien for nordlig bredde angivet i meter af kvadratnetpunktet i kvadratnetcellens nederste venstre hjørne. Derefter tilføjes bogstavet "E" efterfulgt af værdien for østlig længde i meter for kvadratnetpunktet i kvadratnetcellens nederste venstre hjørne.

               3.Alle kvadratnetcellekoder indledes med den indberettende medlemsstats landekode, som angivet i Vejledningen i Udformning af EU-publikationer, som offentliggøres af Den Europæiske Unions Publikationskontor, efterfulgt af tegnet '_' og dernæst cellekoden for hver enkelt kvadratnetcelle, der indberettes af den pågældende medlemsstat.

               Artikel 4

               Tekniske specifikationer for 1 × 1 km-kvadratnetdatavariabler og for opdelingerne heraf

               For optællingsdata for 2021 anvendes de tekniske specifikationer for de variabler, der er angivet i bilaget til forordning (EU) 2017/543. Opdelingerne af variablerne i nærværende forordning er specificeret i bilag I til nærværende forordning.

               Artikel 5

               Programmet for 1 × 1 km-kvadratnetdata

               1.Det program for 1 × 1 km-kvadratnetdata, der skal indberettes af hver medlemsstat til Kommissionen (Eurostat) for referenceåret 2021, er specificeret i bilag II.

               2.Medlemsstaterne erstatter en fortrolig kvadratnetcelleværdi med den særlige værdi "foreligger ikke".

               Artikel 6

               Harmonisering af resultater

               1.For at muliggøre sammenligning på EU-plan er det nødvendigt at harmonisere de værdier for resultatdata, der skal formidles. Med henblik herpå skal der så vidt muligt gives fortrinsret til numeriske værdier frem for særlige værdier.

               2.For at sikre tilstrækkeligt præcis og pålidelig information om den geografiske fordeling af den samlede befolkning skal medlemsstaterne opfylde følgende krav:

               a)dataelementer om den samlede befolkning indberettes ikke som fortrolige,

               b)dataelementer om den samlede befolkning med en anden observeret værdi end "0" skal markeres med flaget "befolket" og

               c)dataelementer om den samlede befolkning med en observeret værdi på "0" skal markeres med flaget "befolket".

               Artikel 7

               Metadata

               Medlemsstaterne forelægger Kommissionen (Eurostat) metadata for 1 × 1 km-kvadratnetdata i overensstemmelse med bilag III.

               Artikel 8

               Referencedato

               Referencedatoen for 1 × 1 km-kvadratnetdata, som en medlemsstat indberetter, skal være den samme som den referencedato, som medlemsstaten indberetter i henhold til artikel 3 i forordning (EU) 2017/712.

               Artikel 9

               Dato for indberetning af data og metadata

               1.Medlemsstaterne skal forelægge Kommissionen (Eurostat) validerede og aggregerede data og metadata om den samlede befolkning senest den 31. december 2022.

               2.Uden at det berører stk. 1, skal medlemsstaterne forelægge Kommissionen (Eurostat) validerede og aggregerede data og metadata senest den 31. marts 2024.

               Artikel 10

               Teknisk format for indberetning af data og metadata

               Det tekniske format, der skal anvendes til indberetning af data og metadata, er formatet SDMX som gennemført via Census Hub. Medlemsstaterne indberetter de krævede data og metadata i overensstemmelse med Kommissionens (Eurostat) datastrukturdefinitioner og tilhørende tekniske specifikationer. Medlemsstaterne opbevarer de krævede data og metadata indtil den 31. december 2034, i tilfælde af at Kommissionen (Eurostat) på et senere tidspunkt anmoder om, at de indberettes.

               Artikel 11

               Kvalitetskrav

               1.Medlemsstaterne sikrer kvaliteten af de fremsendte data.

               2.I forbindelse med denne forordning finder kvalitetskriterierne i artikel 12, stk. 1, i forordning (EF) nr. 223/2009 anvendelse på de data, der skal indberettes.

               3.Efter anmodning fra Kommissionen (Eurostat) skal medlemsstaterne fremlægge de yderligere oplysninger for Kommissionen, som er nødvendige for at vurdere de statistiske oplysningers kvalitet.

               Artikel 12

               Formidling af data

               1.Kommissionen (Eurostat) skal formidle de 1 × 1 km-kvadratnetdatasæt, der er omhandlet i artikel 5, samt de tilhørende metadata, der er omhandlet i artikel 7.

               2.Med henblik på denne forordning svarer programmet for de 1 × 1 km-kvadratnetdata og -metadata, som medlemsstaterne skal indberette, og som Eurostat skal formidle, til de data, som medlemsstaterne formidler på nationalt plan, jf. direktiv 2007/2/EF og tilhørende gennemførelsesforordning (EF) nr. 1205/2008, (EF) nr. 976/2009 og (EU) nr. 1089/2010.

               Artikel 13

               Ikrafttræden

               Denne forordning træder i kraft på tyvendedagen efter offentliggørelsen i Den Europæiske Unions Tidende.

               Denne forordning er bindende i alle enkeltheder og gælder umiddelbart i hver medlemsstat.

               Udfærdiget i Bruxelles, den 21.11.2018.

                     På Kommissionens vegne

                     Formand
                     Jean-Claude JUNCKER

                     (1)

                        EUT L 87 af 31.3.2009, s. 164.

                     (2)

                        Europa-Parlamentets og Rådets direktiv 2007/2/EF om opbygning af en infrastruktur for geografisk information i Det Europæiske Fællesskab (Inspire) (EUT L 108 af 25.4.2007, s. 1).

                     (3)

                        Kommissionens forordning (EF) nr. 1205/2008 om gennemførelse af Europa-Parlamentets og Rådets direktiv 2007/2/EF med hensyn til metadata (EUT L 326 af 4.12.2008, s. 12).

                     (4)

                        Kommissionens forordning (EU) nr. 1089/2010 om gennemførelse af Europa-Parlamentets og Rådets direktiv 2007/2/EF for så vidt angår interoperabilitet for geodatasæt og -tjenester (EUT L 323 af 8.12.2010, s. 11).

                     (5)

                        Kommissionens forordning (EF) nr. 976/2009 om gennemførelse af Europa-Parlamentets og Rådets direktiv 2007/2/EF for så vidt angår nettjenesterne (EUT L 274 af 20.10.2009, s. 9).

                     (6)

                        Europa-Parlamentets og Rådets forordning (EF) nr. 763/2008 af 9. juli 2008 om folke- og boligtællinger (EUT L 218 af 13.8.2008, s. 14).

                     (7)

                        Kommissionens forordning (EU) 2017/712 om fastsættelse af referenceåret og programmet for de statistiske data og metadata vedrørende folke- og boligtællinger, der er foreskrevet i Europa-Parlamentets og Rådets forordning (EF) nr. 763/2008 (EUT L 105 af 21.4.2017, s. 1).

                     (8)

                        Kommissionens gennemførelsesforordning (EU) 2017/543 om fastlæggelse af regler for anvendelsen af Europa-Parlamentets og Rådets forordning (EF) nr. 763/2008 om folke- og boligtællinger for så vidt angår variablernes tekniske specifikationer samt deres opdelinger (EUT L 78 af 23.3.2017, s. 13).

                     (9)

                        Kommissionens gennemførelsesforordning (EU) 2017/881 om gennemførelse af Europa-Parlamentets og Rådets forordning (EF) nr. 763/2008 om folke- og boligtællinger for så vidt angår kvalitetsrapporternes metoder og struktur og det tekniske format for indberetning af data og om ændring af forordning (EU) nr. 1151/2010 (EUT L 135 af 24.5.2017, s. 6).

    ---documentbreak---

               BILAG I

               Tekniske specifikationer for opdelingerne af optællingsvariablerne, jf. artikel 4

               Med henblik på denne forordning følger de tekniske specifikationer for opdelingerne af optællingsvariablerne, der er fastsat i bilaget til forordning (EU) 2017/543, dette mønster:

               –Der henvises til den enkelte variabel, der er udvalgt til formidling på 1 × 1 km-referencekvadratnettet, med den overskrift, der er fastsat i bilaget til forordning (EU) 2017/543.

               –Generelt anvendes de tekniske specifikationer i bilaget til forordning (EU) 2017/543 omhandlende den enkelte variabel.

               –Derefter specificeres en opdeling af variablen i værdier.

               –Opdelingerne er beregnet til at opdele totaler eller subtotaler vedrørende personer.

               Variabel: Sædvanlig bopæl

               Opdelingen af denne variabel, som en medlemsstat skal indberette om, skal ske på samtlige celler i et 1 × 1 km-referencekvadratnet, jf. artikel 3, stk. 1, som dækker en del af den pågældende medlemsstats område, suppleret med en fiktiv kvadratnetcelle pr. medlemsstat, hvortil ikkeplacerbare personer henføres.

                        Geografisk område baseret på 1 × 1 km-referencekvadratnettet
                           1

                        GEO.G.

                        x.

                        Alle kvadratnetceller, der delvist eller helt hører til medlemsstatens område

                        x.

                        y.

                        Én virtuel kvadratnetcelle pr. medlemsstat

                        y.

               Hvis en persons sædvanlige bopæl er ukendt inden for den indberettende medlemsstats område, som er dækket af referencekvadratnettet, kan der anvendes ekstra videnskabeligt baserede, veldokumenterede og offentligt tilgængelige statistiske estimationsmetoder til at placere denne person i en specifik kvadratnetcelle. Personer, som ikke placeres i en celle i referencekvadratnettet, skal placeres i den virtuelle kvadratnetcelle GEO.G.y. for den pågældende medlemsstat.

               Variabel: Køn

               I denne forordning anvendes opdelingen SEX., jf. bilaget til forordning (EU) 2017/543, for denne variabel.

               Variabel: Alder

               Følgende opdelingskategorier indberettes:

                        Alder

                        AGE.G.

                        1.

                        Under 15 år

                        1.

                        2.

                        15 til 64 år

                        2.

                        3.

                        65 år og derover

                        3.

               Som anført i bilaget til forordning (EU) 2017/543 angives alderen i hele år på referencedatoen.

               Variabel: Nuværende erhvervssituation (antal beskæftigede)

               Følgende opdelingskategori i opdelingen CAS.L., jf. forordning (EU) 2017/543, skal indberettes:

                        Nuværende erhvervssituation

                        CAS.L.

                        1.

                        Beskæftigede

                        1.1.

               For denne kategori anvendes specificeringen af "beskæftiget", jf. bilaget til forordning (EU) 2017/543.

               Variabel: Fødeland/fødested

               Følgende opdelingskategorier i opdelingen POB.L., jf. forordning (EU) 2017/543, skal indberettes:

                        Fødeland/fødested

                        POB.L.

                        1.

                        Fødested i det indberettende land

                        1.

                        2.

                        Fødested i en anden EU-medlemsstat

                        2.1.

                        3.

                        Fødested andetsteds

                        2.2.

               Variabel: Sædvanlig bopæl et år før tællingen

               Følgende opdelingskategorier i opdelingen ROY., jf. forordning (EU) 2017/543, skal indberettes:

                        Sædvanlig bopæl et år før tællingen

                        ROY.

                        1.

                        Sædvanlig bopæl uændret

                        1.

                        2.

                        Flytning inden for det indberettende land

                        2.1.

                        3.

                        Tilflytning fra et land uden for det indberettende land

                        2.2.

               En flytning inden for samme kvadratnetcelle skal indberettes enten som en "flytning inden for det indberettende land" (ROY.2.1.) eller som en "tilflytning fra land uden for det indberettende land" (ROY.2.2.), hvor det er relevant.

               BILAG II

               Programmet for statistiske optællingsdata geokodet til 1 × 1 km-referencekvadratnettet, jf. artikel 5

               Programmet for 1 × 1 km-kvadratnetdata, som skal indberettes for referenceåret 2021, skal bestå af én todimensionel tabel, der samkører kvadratnetcellerne GEO.G., jf. bilag I, med følgende kategorier fra optællingsvariablerne og opdelingerne heraf, jf. bilag I:

                        Kategorier af optællingsvariabler, der skal opdeles på 1 × 1 km-referencekvadratnettet

                        STAT.G.

                        0.

                        SEX.0.: Samlet befolkning

                        0.

                        1.

                        SEX.1.: Mand

                        1.

                        2.

                        SEX.2.: Kvinde

                        2.

                        3.

                        AGE.G.1.: Under 15 år

                        3.

                        4.

                        AGE.G.2.: 15 til 64 år

                        4.

                        5.

                        AGE.G.3.: 65 år og derover

                        5.

                        6.

                        CAS.L.1.1.: Beskæftigede
                           2

                        6.

                        7.

                        POB.L.1.: Fødested i det indberettende land

                        7.

                        8.

                        POB.L.2.1.: Fødested i en anden EU-medlemsstat

                        8.

                        9.

                        POB.L.2.2.: Fødested andetsteds

                        9.

                        10.

                        ROY.1.: Sædvanlig bopæl et år før tællingen uændret

                        10.

                        11.

                        ROY.2.1.: Sædvanlig bopæl et år før tællingen: flytning inden for det indberettende land

                        11.

                        12.

                        ROY.2.2.: Sædvanlig bopæl et år før tællingen: tilflytning fra et land uden for det indberettende land

                        12.

               BILAG III

               Krævede metadata for 1 × 1 km-kvadratnetdata, jf. artikel 7

               Metadata om dataelementer

               1.Efter behov markerer medlemsstaterne et dataelement med følgende flag:

               a)"midlertidig"

               b)"befolket"

               c)"revideret"

               d)"se vedhæftede oplysninger"

               e)"fortrolig"
                  3
               .

               2.Kun dataværdier om "den samlede befolkning", som indberettes under artikel 9, stk. 1, og som af medlemsstaten ikke anses for endelige data på tidspunktet for indberetningen, skal forsynes med flaget "midlertidig".

               3.Flaget "befolket" finder kun anvendelse på dataelementer "samlet befolkning", jf. artikel 6, stk. 2.

               4.For hver dataværdi, der er forsynet med mindst ét af flagene "revideret" eller "se vedhæftede oplysninger", anføres en forklarende note.

               5.Hvert dataelement, hvis fortrolige værdi er blevet erstattet af den særlige værdi "foreligger ikke", forsynes med flaget "fortrolig".

               Metadata om variablerne

               Ud over metadata om de variabler, der er indberettet til Kommissionen (Eurostat) i henhold til artikel 6 i forordning (EU) 2017/712, skal medlemsstaterne levere metadata om hver variabel i bilag I, der indeholder oplysninger om de datakilder og den metodologi, der er anvendt til at opnå dataværdier for en variabel i 1 × 1 km-referencekvadratnettet. Navnlig skal metadataene indeholde:

               –Oplysninger om pålideligheden og nøjagtigheden af de indberettede dataværdier

               –En beskrivelse af den metodologi, der er anvendt til at anslå dataværdierne for 1 × 1 km-referencekvadratnettet, herunder pålideligheden og nøjagtigheden af de resulterende dataværdier

               –En beskrivelse af den metodologi, der anvendes til at placere personer i specifikke kvadratnetceller under variablen "sædvanlig bopæl", herunder oplysninger om karakteristika for personer under kategorien GEO.G.y.

               Referencemetadata

               Metadataoplysningerne og metadatastrukturen i bilaget til forordning (EU) 2017/881 suppleres i forbindelse med denne forordning med følgende elementer, der specifikt refererer til 1 × 1 km-kvadratnetdata:

               –Element 3.3. "Behandling og evaluering" suppleres af delelementet 3.3.3. "Yderligere oplysninger om generisk (ikke variabel-relateret) metodologi, der er anvendt for at frembringe 1 × 1 km-kvadratnetdatasættet".

               –Element 3.4. "Formidling" suppleres af specifikke oplysninger om foranstaltninger til kontrol med statistisk fortrolighed i forbindelse med 1 × 1 km-kvadratnetdatasættet. Medlemsstaterne giver Kommissionen (Eurostat) oplysninger om foranstaltninger i forbindelse med den harmoniserede beskyttelse af 1 × 1 km-kvadratnetdata, særlig hvis de har anvendt god praksis fra ESS og gennemførelsesretningslinjer for den harmoniserede beskyttelse af 1 × 1 km-kvadratnetdata.

               –Element 4.2. "Aktualitet og punktlighed" suppleres af specifikke kalenderdatoer for indberetningen og eventuelle ændringer af 1 × 1 km-kvadratnetdata og -metadata.

               –Element 4. "Vurdering af datakvalitet" suppleres af delelement 4.7 "Geografisk information – datakvalitet", der dækker geografiske kvalitetsprincipper, navnlig geografisk dækning og sammenlignelighed, positionel nøjagtighed samt tidsmæssig sammenhæng og fuldstændighed i de geodata, der er anvendt til geokodning.

                     (1)

                        Koderne "x." er identifikationskoder for kvadratnetceller som anført i artikel 3. Koderne "y." består af tegnstrengen "unallocated" efterfulgt af landekoden for den indberettende medlemsstat som anført i artikel 3, stk. 3.

                     (2)

                        Data om kategorien "beskæftigede" skal så vidt muligt indberettes, hvis de er tilgængelige i den indberettende medlemsstat.

                     (3)

                        Dette flag finder ikke anvendelse på dataelementer om den samlede befolkning, jf. artikel 6, stk. 2, litra a).


title: KOMMISSIONENS GENNEMFØRELSESFORORDNING (EU) …/… om særlige regler om den procedure, der skal følges for at udarbejde den risikovurdering af højrisikoplanter, -planteprodukter og andre -objekter, som er omhandlet i artikel 42, stk. 1, i Europa-Parlamentets og Rådets forordning (EU) 2016/2031

text:
               KOMMISSIONENS GENNEMFØRELSESFORORDNING (EU) …/…

               af 18.12.2018

               om særlige regler om den procedure, der skal følges for at udarbejde den risikovurdering af højrisikoplanter, planteprodukter og andre objekter, som er omhandlet i artikel 42, stk. 1, i Europa-Parlamentets og Rådets forordning (EU) 2016/2031

               EUROPA-KOMMISSIONEN HAR —

               under henvisning til traktaten om Den Europæiske Unions funktionsmåde,

               under henvisning til Europa-Parlamentets og Rådets forordning (EU) 2016/2031 af 26. oktober 2016 om beskyttelsesforanstaltninger mod planteskadegørere og om ændring af Europa-Parlamentets og Rådets forordning (EU) nr. 228/2013, (EU) nr. 652/2014 og (EU) nr. 1143/2014 og om ophævelse af Rådets direktiv 69/464/EØF, 74/647/EØF, 93/85/EØF, 98/57/EF, 2000/29/EF, 2006/91/EF og 2007/33/EF
                  1
               , særlig artikel 42, stk. 6, og

               ud fra følgende betragtninger:

               (1)Der bør fastsættes regler for at sikre, at den i artikel 42, stk. 4, i forordning (EU) 2016/2031 omtalte risikovurdering udarbejdes inden for en rimelig periode og på baggrund af en rettidig behandling af tekniske dossierer.

               (2)For at risikovurderingen kan udarbejdes, bør det kun være tredjelandets nationale plantebeskyttelsesorganisation, jf. definitionen i den internationale plantebeskyttelseskonvention, der indsender en ansøgning til Kommissionen. Dette er nødvendigt for at sikre, at alle de elementer, der er nødvendige for vurderingen af risikoen ved planter, planteprodukter eller andre objekter, der indføres på Unionens område, er attesteret af den ansvarlige myndighed i tredjelandet. Dette er nødvendigt af hensyn til troværdigheden af og begrundelsen for risikovurderingen som grundlag for foranstaltninger, der træffes i henhold til artikel 42, stk. 4, i forordning (EU) 2016/2031. Sådanne bestemmelser bør finde anvendelse, uden at det berører Kommissionens ret til at indgive anmodninger til Den Europæiske Fødevaresikkerhedsautoritet (EFSA) om afgivelse af ekspertudtalelser i henhold til artikel 29 og videnskabelig eller teknisk bistand i henhold til artikel 31 i forordning (EF) nr. 178/2002
                  2
               .

               (3)Det tekniske dossier bør indeholde oplysninger om de varer, der indføres på Unionens område, samt oplysninger om identificeringen af skadegørere, som potentielt er forbundet med varen i eksportlandet, oplysninger om nationale plantesundhedsmæssige risikobegrænsende foranstaltninger, inspektioner og behandling og forarbejdning af varen og kontaktoplysninger på den fysiske person, som er ansvarlig for kontakten til Kommissionen og EFSA. Disse oplysninger af nødvendige for at kunne udarbejde risikovurderingen af varen og identificere de arter af skadegørere, for hvilke det kan være nødvendigt at indføre plantesundhedsmæssige risikobegrænsende foranstaltninger.

               (4)For at give EFSA alle de elementer, der er nødvendige, for at risikovurderingen kan udarbejdes, bør det tekniske dossier indeholde, de oplysninger, der er angivet i EFSA's dokument med titlen "Information required for dossiers to support demands for import of high risk plants, plant products and other objects as foreseen in Article 42 of Regulation (EU) 2016/2031
                  3
               ".

               (5)Efter anerkendelse af modtagelsen af det tekniske dossier bør Kommissionen undersøge, om det indeholder de krævede oplysninger og, om nødvendigt, anmode om yderligere oplysninger eller præciseringer, så det sikres, at ansøgningen indeholder alle de elementer, der er nødvendige og relevante i forbindelse med risikovurderingen.

               (6)Der bør fastsættes regler om EFSA's udarbejdelse af risikovurderingen, kommunikationen med ansøgeren og offentliggørelsen af vurderingen for at sikre en gennemsigtig, effektiv og rettidig risikovurderingsproces.

               (7)For at undgå, at fremlæggelsen af visse oplysninger er til skade for visse tredjeparters konkurrencemæssige stilling, bør bestemmelserne om tavshedspligt i Europa-Parlamentets og Rådets forordning (EF) nr. 178/2002 ligeledes finde anvendelse.

               (8)Af hensyn til retssikkerheden bør denne forordning finde anvendelse fra samme dato som forordning (EU) 2016/2031.

               (9)Foranstaltningerne i denne forordning er i overensstemmelse med udtalelse fra Den Stående Komité for Planter, Dyr, Fødevarer og Foder —

               VEDTAGET DENNE FORORDNING:

               Artikel 1
               Genstand og anvendelsesområde

               Ved denne forordning fastsættes procedurerne for risikovurdering i henhold til artikel 42, stk. 4, i forordning (EU) 2016/2031 med henblik på at sikre, at en sådan vurdering udarbejdes inden for en rimelig periode og på baggrund af en efterspørgsel efter import, som ledsages af et samlet teknisk dossier, og er underlagt en nærmere defineret procedure.

               Artikel 2
               Indsendelse af tekniske dossierer

               Et teknisk dossier med henblik på udarbejdelsen af den risikovurdering, der er omhandlet i artikel 42, stk. 4, i forordning (EU) 2016/2031 må kun indsendes til Kommissionen af en national plantebeskyttelsesorganisation i et tredjeland.

               Det tekniske dossier skal ledsages af elementer, der viser, at der er en efterspørgsel efter import i henhold til artikel 42, stk. 5, i forordning (EU) 2016/2031.

               Artikel 3
               Indhold af det tekniske dossier

               Det tekniske dossier skal for hver plante, planteprodukt eller andre -objekter indeholde alle de følgende elementer:

               a)oplysninger om varen, herunder behandling og forarbejdning af varen

               b)oplysninger om identificering af skadegørere, som potentielt er forbundet med varen i eksportlandet

               c)oplysninger om plantesundhedsmæssige risikobegrænsende foranstaltninger og inspektioner

               d)kontaktoplysninger på tredjelandets nationale plantebeskyttelsesorganisations kontaktpunkt, som er ansvarlig for kontakten til Kommissionen og Den Europæiske Fødevaresikkerhedsautoritet (EFSA).

               Det tekniske dossier skal også indeholde alle de elementer, der er nævnt i EFSA's dokument med titlen "Information required for dossiers to support demands for import of high risk plants, plant products and other objects as foreseen in Article 42 of Regulation (EU) 2016/2031".

               Ansøgeren kan angive de oplysninger, som, hvis de fremlægges, kan skade en bestemt tredjeparts konkurrencemæssige stilling, og som derfor bør behandles fortroligt, jf. artikel 6 i denne forordning. Der vedlægges i så fald dokumentation, hvis rigtighed skal kunne efterprøves.

               Dossieret skal indgives på et af Unionens officielle sprog.

               Artikel 4
               Kommissionens modtagelse og gennemgang af det tekniske dossier

               Kommissionen skal bekræfte modtagelsen af det tekniske dossier.

               Den undersøger, om det tekniske dossier indeholder de oplysninger, der er beskrevet i artikel 3, stk. 1, litra a)-d), og kan anmode ansøgeren om yderligere oplysninger eller præciseringer, som indholdet og emnet i det tekniske dossier tilsiger.

               Hvis Kommissionen konkluderer, at disse krav er opfyldt, skal den videresende det tekniske dossier til EFSA og underrette medlemsstaterne herom.

               Artikel 5
               Udarbejdelse og afslutning af risikovurderingen

               EFSA kontrollerer, at det tekniske dossier indeholder de oplysninger, der er beskrevet i artikel 3, stk. 2, og kan anmode ansøgeren om yderligere oplysninger eller præciseringer, som indholdet og emnet i det tekniske dossier tilsiger.

               Efter denne kontrol udarbejder EFSA risikovurderingen.

               EFSA kan i løbet af udarbejdelsen af risikovurderingen kommunikere direkte med ansøgeren for at anmode om yderligere oplysninger eller præciseringer.

               EFSA underretter Kommissionen om enhver form for kommunikation med ansøgeren.

               EFSA afslutter risikovurderingen inden for en rimelig frist og indsender den til Kommissionen. EFSA offentliggør risikovurderingen i EFSA Journal.

               På baggrund af denne risikovurdering ændrer Kommissionen om nødvendigt listen over højrisikoplanter, -planteprodukter eller andre -objekter, jf. artikel 42, stk. 3, i forordning (EU) 2016/2031 i overensstemmelse med artikel 42, stk. 4, i denne forordning.

               Artikel 6
               Tavshedspligt

               I denne forordning finder bestemmelserne i artikel 39 i forordning (EF) nr. 178/2002 om fortroligheden af oplysninger, som er indsendt af ansøgeren, tilsvarende anvendelse.

               Artikel 7
               Ikrafttræden og anvendelse

               Denne forordning træder i kraft på tyvendedagen efter offentliggørelsen i Den Europæiske Unions Tidende.

               Den anvendes fra den 14. december 2019.

               Denne forordning er bindende i alle enkeltheder og gælder umiddelbart i hver medlemsstat.

               Udfærdiget i Bruxelles, den 18.12.2018.

                     På Kommissionens vegne

                     Formand
                     Jean-Claude JUNCKER

                     (1)

                        EUT L 317 af 23.11.2016, s. 4.

                     (2)

                        EFT L 31 af 1.2.2002, s. 1.

                     (3)

                        European Food Safety Authority (EFSA), Dehnen-Schmutz K, Jaques Miret JA , Jeger M, Potting R, Corini A, Simone G, Kozelska S, Munoz Guajardo I, Stancanelli G and Gardi C, 2018. Information required for dossiers to support demands for import of high risk plants, plant products and other objects as foreseen in Article 42 of Regulation (EU) 2016/2031. EFSA supporting publication 2018:EN-1492, 22pp. doi:10.2903/sp.efsa.2018.1492